জাকির নায়েকের পক্ষে কাশ্মীরে তুমুল বিক্ষোভ | 155656| Bangladesh Pratidin|
/ জাকির নায়েকের পক্ষে কাশ্মীরে তুমুল বিক্ষোভ
প্রকাশ : ৯ জুলাই, ২০১৬ ১৩:৪৬ অনলাইন ভার্সন
জাকির নায়েকের পক্ষে কাশ্মীরে তুমুল বিক্ষোভ
ইসলামী পণ্ডিত জাকির নায়েকের উপর নজরদারি বাড়ানোর লক্ষ্যে ভারতের কেন্দ্রীয় সরকারের উদ্যোগের প্রেক্ষিতে কাশ্মীরে তুমুল বিক্ষোভ প্রদর্শন করেছে সেখানকার তার সমর্থকরা। কাশ্মীরের স্বাধীনতাকামী রাজনৈতিক গোষ্ঠী হুরিয়াতও মি. নায়েকের পক্ষে তাদের সমর্থন ব্যক্ত করেছে। নায়েক ও তার টিভি চ্যানেল পিস টিভির বিরুদ্ধে যেকোনো ধরনের পদক্ষেপের পরিণতি বেশ ভয়াবহ ও মারাত্মক হবে বলে হুশিয়ারি দেন গোষ্ঠীটির চেয়ারম্যান সৈয়দ আলী গিলানি। খবর দ্য হিন্দুর
কাশ্মীর উপত্যকার শ্রীনগরের প্রেস এনক্লেভে প্রতিবাদ সমাবেশ করেছে জাকির নায়েকের বেশ কিছু সমর্থক। এ সময় তাদের নেতার বিরুদ্ধে যেকোনো ধরনের ব্যবস্থার পরিণতি ভালো হবে না হুশিয়ারি দেন তারা। সমাবেশের আয়োজকদের একজন মোহাম্মদ আমির বলেন, 'টিভিতে তার [জাকির নায়েক] বক্তব্য প্রচার বা তার টিভি চ্যানেল নিষিদ্ধের উদ্যোগের পরিণতি বেশ ভয়ানক হবে।'
হুরিয়াত চেয়ারম্যান সৈয়দ আলী গিলানি জাকির নায়েককে ইসলামের প্রকৃত বার্তার প্রচারক ও শিক্ষক বলে বর্ণনা করে বলেন, 'সংঘ পরিবার [ভারতের হিন্দুত্ববাদী গোষ্ঠী 'রাষ্ট্রীয় স্বয়ংসেবক সংঘ'র প্রতি ইঙ্গিত করে] ইসলামের বিরুদ্ধে পরোক্ষ যুদ্ধ শুরু করেছে। পিস টিভি সারা বিশ্বে সবচেয়ে বেশি মানুষ দেখে থাকে।' তাই তিনি হুশিয়ারি দিয়ে বলেন, 'পিস টিভি বা জাকির নায়েককে ক্ষতি করার কোনো প্রচেষ্টা কাশ্মীরে জোরালো প্রতিক্রিয়া রাখবে।'